

VLADA REPUBLIKE HRVATSKE

Zagreb, 15. veljače 2024.

|  |  |
| --- | --- |
| **Predlagatelj:** | Ministarstvo mora, prometa i infrastrukture |
| **Predmet:** | Prijedlog uredbe o objavi Sporazuma između Vlade Republike Hrvatske i Vijeća ministara Bosne i Hercegovine o rekonstrukciji mosta Gunja (RH) – Brčko (BiH) na DC 214 (RH) / M14.1 (BiH) |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 30. stavka 1. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ donijela

**UREDBU**

**O OBJAVI** **SPORAZUMA IZMEĐU VLADE REPUBLIKE HRVATSKE I VIJEĆA MINISTARA BOSNE I HERCEGOVINE O REKONSTRUKCIJI MOSTA GUNJA (RH) – BRČKO (BIH) NA DC 214 (RH) / M14.1 (BIH)**

**Članak 1.**

Objavljuje se Sporazum između Vlade Republike Hrvatske i Vijeća ministara Bosne i Hercegovine o rekonstrukciji mosta Gunja (RH) – Brčko (BiH) na DC 214 (RH) / M14.1 (BiH), sklopljen u Sarajevu 12. rujna 2023., u izvorniku na hrvatskom jeziku i na službenim jezicima Bosne i Hercegovine (bosanskom, hrvatskom i srpskom jeziku).

**Članak 2.**

Tekst Sporazuma iz članka 1. ove Uredbe u izvorniku na hrvatskom jeziku glasi:

**S P O R A Z U M**

**IZMEĐU**

**VLADE REPUBLIKE HRVATSKE**

**I**

**VIJEĆA MINISTARA BOSNE I HERCEGOVINE**

**O REKONSTRUKCIJI MOSTA GUNJA (RH) – BRČKO (BiH)**

**NA DC 214 (RH) / M14.1 (BiH)**

Vlada Republike Hrvatske i Vijeće ministara Bosne i Hercegovine (u daljnjem tekstu: ugovorne stranke), na temelju Sporazuma između Vlade Republike Hrvatske i Vijeća ministara Bosne i Hercegovine o održavanju i rekonstrukciji cestovnih mostova na državnoj granici, potpisanog u Zagrebu 29. rujna 2020. (u daljnjem tekstu „Sporazum od 29. rujna 2020.“), utvrdivši da postojeći most Gunja (RH) – Brčko (BiH) na DC 214 (RH) / M14.1 (BiH) ne udovoljava tehničkim i infrastrukturnim uvjetima potrebnim za siguran promet, sporazumjeli su se kako slijedi:

**Članak 1.**

**Predmet Sporazuma**

Predmet ovoga Sporazuma je osigurati uvjete potrebne za provođenje postupaka javne nabave, izradu projektne dokumentacije, izvođenje radova, stručni nadzor nad radovima i način financiranja rekonstrukcije mosta Gunja (RH) – Brčko (BiH) na DC 214 (RH) odnosno na M14.1 (BiH) (u daljnjem tekstu: most).

**Članak 2.**

**Nadležna tijela za provedbu Sporazuma**

(1) Nadležna tijela za provedbu ovoga Sporazuma su:

* u Republici Hrvatskoj: ministarstvo nadležno za promet i infrastrukturu;
* u Bosni i Hercegovini: Ministarstvo komunikacija i prometa.

(2) Za operativnu provedbu ovoga Sporazuma zadužuje se Zajedničko radno tijelo osnovano u skladu s člankom 4. stavkom 2. Sporazuma od 29. rujna 2020.

**Članak 3.**

**Projektiranje, priprema i izvođenje**

(1) Ugovorne stranke sporazumjele su se da će prije početka radova uskladiti projektne elemente (dokumentaciju) u vezi s izvođenjem radova na mostu, na prilaznim cestama i pripadajućoj infrastrukturi.

(2) Projektiranje, priprema i izvođenje radova na mostu te postupci izdavanja dozvola i suglasnosti provest će se u skladu s unutarnjim propisima ugovornih stranaka.

(3) Ugovorne stranke sporazumjele su se da je za izradu projektne dokumentacije za rekonstrukciju mosta zadužena hrvatska strana.

(4) Projektnu dokumentaciju potrebno je izraditi u skladu s važećim zakonodavstvom Republike Hrvatske i važećim zakonodavstvom Bosne i Hercegovine, a ugovor potpisuju odabrani ponuditelj, Hrvatske ceste d. o. o. i Ministarstvo komunikacija i prometa Bosne i Hercegovine. Za most se izdaje jedna građevinska dozvola koju izdaje nadležno tijelo Republike Hrvatske, uz suglasnost nadležnog tijela Bosne i Hercegovine.

(5) Nakon završetka izvođenja radova za most se izdaje jedna uporabna dozvola koju izdaje nadležno tijelo Republike Hrvatske, uz suglasnost nadležnog tijela Bosne i Hercegovine.

**Članak 4.**

**Natječaji za izvođača radova i stručni nadzor**

(1) Ugovorne stranke suglasne su da će za rekonstrukciju mosta biti objavljen javni natječaj.

(2) Postupak javne nabave za izvođenje radova na rekonstrukciji mosta provode zajedno obje ugovorne stranke, a nosilac aktivnosti je Republika Hrvatska. Postupak nabave provodi se u skladu sa zakonodavstvom Republike Hrvatske, osim ako se ugovorne stranke ne dogovore drugačije, ovisno o izvoru financiranja navedenog projekta.

(3) Postupak javne nabave stručnog nadzora nad radovima na rekonstrukciji mosta provode zajedno obje ugovorne stranke, a nosilac aktivnosti je Bosna i Hercegovina. Postupak javne nabave provodi se u skladu sa zakonodavstvom Bosne i Hercegovine, osim ako se ugovorne stranke ne dogovore drugačije, ovisno o izvoru financiranja navedenog projekta.

(4) Ugovore iz stavaka 2. i 3. ovoga članka s odabranim ponuditeljima potpisuju Hrvatske ceste d.o.o. i Ministarstvo komunikacija i prometa Bosne i Hercegovine.

**Članak 5.**

**Troškovi rekonstrukcije mosta**

Ugovorne stranke sporazumjele su se o raspodjeli troškova za projektantske, pripremne i izvođačke radove na sljedeći način:

a) troškove za izradu i reviziju projektne dokumentacije ugovorne stranke snose u jednakim dijelovima (50:50%);

b) troškove koji se odnose na izdavanje dozvola snose ugovorne stranke svaka za sebe;

c) troškove izvođenja radova na rekonstrukciji mosta ugovorne stranke snose u jednakim dijelovima (50:50%);

d) troškove nadzora nad radovima rekonstrukcije mosta ugovorne stranke snose u jednakim dijelovima (50:50%);

e) troškove izgradnje ili prilagođavanja prilaznih cesta do mosta na vlastitom državnom području svaka će ugovorna stranka snositi sama.

**Članak 6.**

**Rok završetka radova**

Ugovorne stranke suglasne su da će se radovi na rekonstrukciji mosta izvoditi u skladu s pravilima struke i u razumnim rokovima te na taj način omogućiti završetak rekonstrukcije mosta u što kraćem vremenu kako bi most bio otvoren za redoviti međunarodni cestovni promet.

**Članak 7.**

**Odgovornost za štetu**

U slučaju da jedna od ugovornih stranaka bez utemeljenog razloga odstupi od rekonstrukcije mosta prije početka ili tijekom same realizacije, odgovara drugoj ugovornoj stranci za prouzročenu štetu i nastale troškove te ih je dužna nadoknaditi.

**Članak 8.**

**Rješavanje sporova**

Moguće sporove o tumačenju ili primjeni ovoga Sporazuma ugovorne stranke rješavaju sporazumno.

**Članak 9.**

**Završne odredbe**

(1) Ovaj Sporazum stupa na snagu tridesetog (30.) dana od datuma primitka zadnje pisane obavijesti kojom se ugovorne stranke međusobno obavještavaju, diplomatskim putem, o ispunjenju uvjeta predviđenih njihovim unutarnjim zakonodavstvom za njegovo stupanje na snagu.

(2) Svaka ugovorna stranka može u pisanom obliku diplomatskim putem otkazati Sporazum. U tom slučaju Sporazum prestaje biti na snazi šest (6) mjeseci nakon datuma primitka obavijesti o otkazu Sporazuma.

(3) Ovaj Sporazum se može izmijeniti i dopuniti uzajamnim pisanim pristankom ugovornih stranaka. Izmjene i dopune stupaju na snagu u skladu sa stavkom 1. ovoga članka.

U potvrdu toga, niže potpisani za to propisano ovlašteni, potpisali su ovaj Sporazum.

Sastavljeno u Sarajevudana 12. rujna 2023., u dva izvornika, svaki na hrvatskom jeziku i na službenim jezicima Bosne i Hercegovine (bosanskom, hrvatskom i srpskom jeziku), pri čemu su svi tekstovi jednako vjerodostojni.

|  |  |
| --- | --- |
| **Za Vladu** **Republike Hrvatske** |  **Za Vijeće ministara** **Bosne i Hercegovine** |

**Oleg Butković**, v.r. **Edin Forto,** v.r.

potpredsjednik Vlade i ministar komunikacija i prometa

ministar mora, prometa

i infrastrukture

**Članak 3.**

 Provedba Sporazuma iz članka 1. ove Uredbe u djelokrugu je tijela državne uprave nadležnog za poslove prometa i infrastrukture.

**Članak 4.**

 Na dan stupanja na snagu ove Uredbe Sporazum iz članka 1. ove Uredbe nije na snazi, te će se podaci o njegovom stupanju na snagu objaviti sukladno odredbi članka 30. stavka 3. Zakona o sklapanju i izvršavanju međunarodnih ugovora.

**Članak 5.**

 Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

PREDSJEDNIK

 mr. sc. Andrej Plenković

**OBRAZLOŽENJE**

Vlada Republike Hrvatske i Vijeće ministara Bosne i Hercegovine su potpisali Sporazum između Vlade Republike Hrvatske i Vijeća ministara Bosne i Hercegovine o rekonstrukciji mosta Gunja (RH) – Brčko (BiH) na DC 214 (RH) / M14.1 (BiH) 12. rujna 2023. godine u Sarajevu na temelju članka 2. Sporazuma između Vlade Republike Hrvatske i Vijeća ministara Bosne i Hercegovine o održavanju i rekonstrukciji cestovnih mostova na državnoj granici koji je potpisan u Zagrebu 29. rujna 2020. („Narodne novine - Međunarodni ugovori", broj 6/21.) i stupio na snagu 30. listopada 2021. („Narodne novine - Međunarodni ugovori", broj 9/21.).

Sporazumom se utvrđuje način financiranja, način pripreme potrebne dokumentacije, ishođenje potrebnih dozvola, postupaka javne nabave, kao i samo izvođenje radova uz nadzor.

Uredbom o objavi Sporazuma između Vlade Republike Hrvatske i Vijeća ministara Bosne i Hercegovine o rekonstrukciji mosta Gunja (RH) – Brčko (BiH) na DC 214 (RH) / M14.1 (BiH) odobrava se i objavljuje potpisani Sporazum. Donošenje i stupanje na snagu Uredbe o objavi Sporazuma je pretpostavka kako bi Republika Hrvatska, diplomatskim putem, mogla obavijestiti Bosnu i Hercegovinu o ispunjenju uvjeta predviđenih unutarnjim zakonodavstvom za njegovo stupanje na snagu, što je formalno-pravni uvjet kako bi, u skladu s člankom 9. stavkom 1. Sporazuma, isti u odnosima dviju država formalno-pravno stupio na snagu.

Ukupna procijenjena vrijednost izgradnje mosta iznosi 4.000.000,00 eura bez PDV-a od kojih Republika Hrvatska treba osigurati 1/2 financijskih sredstava u iznosu od ukupno 2.000.000,00 eura (bez PDV-a) i to za: 2024. (600.000,00 eura), 2025. (1.000.000,00 eura) i 2026. (400.000,00 eura). Navedeni iznosi osigurani su u Financijskom planu Hrvatskih cesta za 2024. godinu i projekcijama za 2025. i 2026. godinu na aktivnosti K300011 Investicijsko održavanje i rekonstrukcija državnih cesta, na računu 4213 Ceste, željeznice i ostali prometni objekti.

Provedba Sporazumu ne zahtijeva dodatna financijska sredstva iz Državnog proračuna Republike Hrvatske.